I en pressemelding fredag bekrefter NFF at Mesterfinalen mellom Rosenborg og Molde søndag er avlyst.

Kampen skulle spilles på Ullevaal søndag, men avlyses på grunn av at det er varslet store nedbørsmengder natt til søndag.

– EM-kvalifiseringskampen mot Sverige spilles på Ullevaal allerede 26. mars, og med helgens varslede nedbørsmengder er risikoen for å ødelegge banen til landskampen for stor. Vi beklager dette overfor alle som har gledet seg til kamp, sier konkurransedirektør Nils Fisketjønn i NFF i pressemeldingen.

Håpløst å avlyse/utsette så sent. Dekker NFF alt av reiseutgifter til de supporterne som har brukt penger på dette her?



Var det så lite interesse for kampen at det derfor var enkelt å ta denne avgjørelsen?



Hvorfor ikke legge kampen til en kunstgressbane i utgangspunktet?



🤡 https://t.co/JPpBUsAlZI — Jesper Mathisen (@jespermathisen) March 15, 2019

Videre står det at NFF vurderte å flytte kampen, men at de i samråd med Norsk Toppfotball og rettighetshaver ser på muligheten for å spille Mesterfinalen senere i år.

Avlysningen har ført til reaksjoner i sosiale medier, og folk som har bestilt reise til Oslo for finalen er misfornøyde.

Molde melder på sin Twitterkonto at de i stedet for å møte Rosenborg i Mesterfinalen møter samme motstander til en treningskamp i Abrahallen i Trondheim.

Rosenborg bekrefter på sine hjemmesider at det blir treningskamp.